

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rūpniecības iela 23, Rīga, LV-1045, tālr. 67084200, e-pasts: ap@vvd.gov.lv, [www.vvd.gov.lv](http://www.vvd.gov.lv)

Rīga, 2022. gada 16. novembris

**Paredzētās darbības ietekmes uz vidi sākotnējais izvērtējums Nr. AP22SI0232**

*Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.*

1. **Paredzētās darbības ierosinātājs (t.sk., reģistrācijas numurs un adrese):**

AS “Latvijas valsts meži”, reģistrācijas numurs 40003466281, juridiskā adrese: Vaiņodes iela 1, Rīga, LV-1004, tālruņa numurs: 67610015, elektroniskā pasta adrese: lvm@lvm.lv.

1. **Paredzētās darbības nosaukums:**

Derīgo izrakteņu ieguve smilts-grants un smilts atradnē “Gaiduļi”.

1. **Paredzētās darbības norises vieta:**

Nekustamais īpašums “Lāsītes” ar kadastra numuru 7846 001 0245, zemes vienība ar kadastra apzīmējumu 7846 001 0015, Čornajas pagasts, Rēzeknes novads.

1. **Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:**

Paredzēts veikt smilts-grants un smilts ieguvi atradnē “Gaiduļi” 9,875 ha platībā virs un zem pazemes ūdens līmeņa. Darbības ietvaros tiks iegūti atradnē akceptētie un derīgo izrakteņu ieguves limitā iekļautie A kategorijas krājumi: 581,61 tūkst. m3 apmērā smilts-grants (tajā skaitā 112,60 tūkst. m3 zem gruntsūdens līmeņa) un 541,20 tūkst. m3 apmērā smilts (tajā skaitā 410,39 tūkst. m3 zem gruntsūdens līmeņa). Paredzētā darbība ir saistīta ar ilgstošu neatjaunojamo zemes dzīļu resursu ieguvi, kuru daudzums atradnes teritorijā neatgriezeniski samazināsies. Derīgo izrakteņu ieguves rezultātā tiks izmainīts esošais teritorijas reljefs un teritorijas izmantošanas veids, tā kā šobrīd teritorija ir pauguraina un to veido mežs. Saskaņā ar Valsts zemes dienesta Kadastra informācijas sistēmas datiem[[1]](#footnote-1) derīgo izrakteņu ieguve paredzēta viena īpašuma robežās, visā zemes vienības platībā. Zemes vienības lietošanas mērķis ir mežsaimniecība ar kopējo platību 10,2 ha, no kuriem 10,05 ha veido mežs (tajā skaitā jaunaudzes 2,79 ha) un 0,15 ha zeme zem ceļiem. Veicot darbības vietas sagatavošanu pirms derīgo izrakteņu ieguves būs jāveic teritorijas atmežošana, tādējādi pilnībā izmanot vietas ainavu. Atbilstoši spēkā esošā Rēzeknes novada teritorijas plānojuma[[2]](#footnote-2) (*turpmāk – Teritorijas plānojums*) kartei “Rēzeknes novada Čornajas pagasta teritorijas funkcionālā zonējuma karte” paredzētās darbības vietā ir noteikta mežu teritorijas (M) funkcionālā zona un nelielā platība lauku zemes (L) funkcionālā zona, kas robežojas ar citām šādām teritorijām, līdz ar to tiks ietekmēta un degradēta arī apkārtējās teritorijas kopējā ainava.

Derīgo izrakteņu ieguvi paredzēts veikt ar atklāta tipa ieguves tehnoloģiju – ar ekskavatoru un frontālo iekrāvēju, kā arī nepieciešamības gadījumā noslēdzošajā izstrādes stadijā ar grunts sūcēju. Darbi tiks uzsākti ar teritorijas sagatavošanu, kas ietver teritorijas atmežošanu un virskārtas nostumšanu pa vairākiem sektoriem, veidojot pagaidu krautnes. Saskaņā ar Derīgo izrakteņu atradnes “Gaiduļi” pasē (*turpmāk – atradnes pase*) iekļauto informāciju segkārtu veido augsne 0,05-0,50 m biezumā. Derīgo izrakteņu ieguvi ir paredzēts veikt vairākās kaplēs, kuru augstums būs līdz 6 m, iegūto materiālu novietojot pagaidu krautnēs un pēc tam realizējot – izvedot no atradnes, vai arī uzreiz iekraujot autotransportā un aizvedot pasūtītājam. Ieguvei būs raksturīgs galvenokārt sezonāls raksturs, tomēr darbus plānots veikt visu gadu, ja būs pieprasījums. Saskaņā ar atradnes pases datiem derīgo izrakteņu slāni veido smilts 0,00-10,0 m biezumā un smilts-grants 0,06-13,72 m biezumā. Lielāka daļa materiāla, aptuveni 76 % smilts un 20 % smilts-grants, atrodas zem gruntsūdens līmeņa, kas apgrūtina tā ieguvi. Saskaņā ar pases datiem statiskais ūdens līmenis atrodas 1,8-10,0 m no zemes virsmas. Derīgo izrakteņu ieguve zem gruntsūdens līmeņa tiks veikta materiālu iegūstot ar smelšanas metodi, bez ūdens atsūknēšanas, līdz ar to sasniedzot gruntsūdens līmeni ieguves vietā veidosies dziļa ūdenstilpe, turklāt reģionā vietām ir augsti gruntsūdeņi, līdz ar to ūdenstilpe veidosies diezgan drīz pēc ieguves darbu uzsākšanas. Iegūtais materiāls zem gruntsūdens līmeņa un atkarībā no nepieciešamības arī iegūtais virs gruntsūdens līmeņa tiks novietots pagaidu krautnēs. Atkarībā no pieprasījuma gadā paredzēts iegūt līdz 40 000 m3 smilts un līdz 20 000 m3 smilts-grants. Iegūto materiālu ir paredzēts pārstrādāt: sijāt, drupināt un skalot. Skalošanas iekārtu izmantošana paredzēta noslēdzošajā karjera izstrādes fāzē, brīdī, kad sasniegta derīgā izrakteņa ieguve zem gruntsūdens līmeņa un ieguves vietā izveidojusies ūdenstilpne. Skalošanā patērēto ūdeni paredzēts ņemt no izveidotās ūdenstilpes un atgriezt izveidotajā ūdenstilpnē, ļaujot noskalotajām māla un putekļu daļiņām izgulsnēties ūdenstilpnē, veidojot slēgtu sistēmu.

Veicot derīgo izrakteņu ieguvi zem gruntsūdens līmeņa, sevišķi sausā laikā, iespējams tiks ietekmēti apkārtnes hidroloģiskie apstākļi, jo veidosies ūdens notece uz izveidojušos ūdenstilpi atradnē. Saskaņā ar VSIA “Zemkopības ministrijas nekustamie īpašumi” Meliorācijas kadastra informācijas sistēmu[[3]](#footnote-3) no paredzētās darbības vietas veidojas satece Geikinu strautā (ŪSIK kods 428772). Tāpat jāņem vērā, ka ieguves tehnikas autotransporta darbināšanai tiks izmantota dīzeļdegviela, ko paredzēts uzglabāt derīgo izrakteņu ieguves vietā tvertnē ar tilpumu līdz 5 m3 un iepildīt tehnikā uz vietas atradnes teritorijā. Saskaņā ar informāciju dažādās drošības datu lapās dīzeļdegviela ir uzliesmojošs šķidrums, kurš ir kaitīgs cilvēkiem, kā arī ir toksisks ūdens organismiem ar ilgstošām sekām. Līdz ar to avāriju situācijās ir iespējams gan augsnes, gan virszemes un pazemes ūdeņu piesārņojums ar naftas produktiem. Tāpat no darbos izmantotās ieguves tehnikas var rasties bīstamie atkritumi (izmantotais absorbents, slaucīšanas lupatas).

Darbinieku vajadzībām ieguves laukumā tiks novietota pārvietojamā biotualete un izveidota atkritumu savākšanas vieta. Ieguves process būs saistīts ar sadzīves atkritumu rašanos, kā arī sadzīves notekūdeņu radīšanu. Dzeramā ūdens ieguve nav paredzēta. Darbinieku vajadzībām dzeramo ūdeni piegādās fasētā veidā.

Atradnes izstrādes laikā palielināsies autotransporta plūsma reģionā gan aizvedot iegūtos derīgos izrakteņus, gan nodrošinot darbinieku nogādāšanu uz un no objekta. No ieguves tehnikas un autotransporta gaisā nokļūs izplūdes gāzes, kā arī darbībai būs raksturīgs troksnis un vibrācijas, sevišķi veicot iegūtā materiāla drupināšanu. Ilgstošos sausuma apstākļos ir iespējama putekļu rašanās, kas var ietekmēt tuvējo iedzīvotāju dzīves kvalitāti un veselību. Kopumā apkārtni nevar uzskatīt par mazapdzīvotu, tā kā iegūtā materiāla transportēšanas ceļiem blakus atrodas viensētas 100-200 m attālumā no ceļa, bet ieguves vietai tuvākās mājas atrodas vien 300-500 m attālumā uz ziemeļiem, dienvidiem. Tuvākā apdzīvotā vieta Putrīši atrodas aptuveni 700 m attālumā no zemes vienības uz austrumiem Latvijā valdošo vēju virzienā[[4]](#footnote-4) (skat. 1. attēlu).

 

Atradnes “Gaiduļi” atrašanās vieta

1. attēls. Atradnes “Gaiduļi” apkārtne[[5]](#footnote-5)

Tuvākā teritorija ar jutīgu izmantošanas veidu ir ciems Pleikšņi un Rēzekne aptuveni 5 km attālumā uz ziemeļiem no darbības vietas, kurā atrodas mazdārziņu rajons, vairākas skolas, pirmsskolas izglītības iestādes, slimnīca, pansionāts, kultūras nams, tūrisma objekti, atpūtas mājas, dzīvojamie rajoni. Iegūto materiālu plānots izvest no atradnes ar autotransportu pa pašvaldības autoceļu 4605 “Gaiduļi-Mahoņina-Rečiņi”, ar kuru robežojas atradne dienvidu mala, kas savienots ar vietējo autoceļu V581 “Ritiņi-Ismeri”. Šis autoceļš ziemeļu virzienā savienojas ar valsts galveno autoceļu A13 “Krievijas robeža (Grebņeva)-Rēzekne-Daugavpils-Lietuvas robeža (Medumi)”, kas ir arī Eiropas nozīmes ceļš E262. Līdz ar to uz šiem ceļiem palielināsies satiksmes intensitāte, kas ir būtiski ņemot vērā, ka pa šiem ceļiem pārvietojas arī tuvējo viensētu iedzīvotāji un autotransports no citām blakus esošajām derīgo izrakteņu ieguves atradnēm, kā arī transports uz atkritumu apsaimniekošanas poligonu “Križevniki”. Zemes vienība, kurā paredzēta derīgo izrakteņu ieguve, atrodas arī pašvaldības autoceļa 4605 aizsargjoslā, līdz ar to var tikt ietekmēta arī autotransporta pārvietošanās pa šo autoceļu un satiksmes drošība. Derīgo izrakteņu ieguves limitā ir iekļauti 87,34 tūkst. m3 smilts-grants un 71,29 tūkst. m3 smilts krājumu, kas ietilpst šī autoceļa aizsargjoslā.

Saskaņā ar VSIA “Latvijas Vides, ģeoloģijas un meteoroloģijas” centrs Zemes dzīļu informācijas sistēmā[[6]](#footnote-6) pieejamo informāciju derīgo izrakteņu atradne “Gaiduļi” atrodas teritorijā, kurā jau šobrīd intensīvi tiek veikta derīgo izrakteņu ieguve citās atradnēs (skat. 2. attēlu un 1. tabulu), tajā skaitā atradnes “Lipuški” teritorijā ar kopējo platību 155,518 ha, ko veido vairāki iecirkņi.



**23**

**16**

**21**

**15**

**22**

**14**

**12**

**13**

**17**

**18**

**11**

**19**

**4**

**2**

**5**

**20**

**6**

**1**

**3**

**7**

**8**

**10**

**9**

2. attēls. Apkārtnes atradnes

1. tabula

|  |  |  |  |  |  |
| --- | --- | --- | --- | --- | --- |
| Numurs kartē, atradne | Attālums attiecībā pret atradni “Gaiduļi” | Platība,ha | Limits | Atļaujas/ licences derīguma termiņš | Smilts-grants/ smilts (tajā skaitā zem gruntsūdens līmeņa), tūkst.m3 |
| 1 Gaiduļi | - | 9,786 | 13.05.2022.-12.05.2047. | - | 581,61 (112,6) / 541,2 (410,39) |
| 2 Lipušķi 1987. gada iecirknisSIA “Mežkalns” | 0 | 1,746 | 08.12.2008.-24.08.2018. | 08.12.2008.-15.09.2033. | 110 / 100 |
| 3 Lipušķi iecirknis “Strauti”SIA “Motors” | ~ 335 m | 7,348 | 05.04.2018.-04.04.2043. | 07.03.2019.-04.04.2023. | 338 (88,13) / 328,19 (244,14) |
| 4 Lipušķi iecirknis “Kurmīši”Fiziska persona | 0 | 7,536 | 31.05.2011.-30.05.2021. | 05.01.2012.-30.05.2021. | 335,1 (29,4) / 231,8 (102,2) |
| 5 Paegles | ~ 420 m | 8,292 | 08.06.2011.-07.06.2021. | Netika saņemta | 295,7 (0,12) / 502,48 (164,46) |
| 6 Lipušķi iecirknis “Rosa 1” SIA “BALTICA NOMA” (iepriekš SIA “Luna Baltica”) | ~ 840 m | 2,528 | 23.12.2020.-01.01.2029. | 06.04.2014.-31.12.2018. | 100,61 (61,9) / 156,4 (149,28) |
| 7 Lipušķi iecirknisFiziska persona | ~ 1,3 km | 3,398 | 11.02.2014.-05.12.2023. | Nav saņemta | 185,12 / 176,96 |
| 8 Zemozoli 1SIA “Latgalija” | ~ 1,7 km | 4,031 | 09.03.2018.-08.03.2043. | 07.06.2018.-08.03.2043. | - / 471,74 (229,82) |
| 9 Ismeri-Lipušķi – SIA “ASKO AS”1. + 2. laukums | ~ 2 km | 8,592 + 0,965 | 21.07.2016.-20.07.2041. | 23.04.2003.-31.12.2024. | 198 (78,3) / 381,1 (155,5) +41,4 (0,8) / 73,7 (65,9) |
| 10 Sokorņi II | ~ 1,2 km | 8,064 | 23.07.2015.-31.12.2020. | 20.12.2018.-31.12.2020. | 115,11 / 70,39 |
| 11 Sakārņi centrālā iecirkņa 1. laukumsSIA “CEĻI UN TILTI” | ~ 930 m | 6,038 | 02.05.2019.-31.12.2025. | Nav saņemts | 90 / 35 |
| 12 Kalniņi-2SIA “CEĻI UN TILTI” | ~ 1,2 km | 4,346 | 18.03.2019.-31.12.2027. | Nav saņemta | 206,88 (111,26) / 163,42 (145,17) |
| 13 Ezerkrasts dienvidu iecirknisSIA “LatGrants” | ~ 1,11 km | 3,552 | 16.04.2014.-03.03.2039. | 21.05.2015.-03.03.2039. | 225,3 (90,8) / 106,2 (105) |
| 14 Ezerkrasts ziemeļu iecirknisSIA “LatGrants” | ~ 1,3 km | 3,099 | 295,1 (151,8) / 136,6 (136,6) |
| 15 PasakaSIA “Mežkalns” | ~ 1,45 km | 3,131 | 13.05.2011.-12.05.2036. | 13.05.2011.-12.05.2021. | 163,6 / 133,3 |
| 16 BrīnumsSIA “Brīnums R” | ~ 1,46 km | 4,978 | 04.01.2018.-03.01.2043. | 03.05.2018.-03.01.2043. | 133,91 (28,37) / 269,81 (219,53) |
| 17 Aizvējš SIA“KARJERS. EU” | ~ 870 m | 4,67 | 26.10.2011.-25.10.2036. | 02.08.2012.-25.10.2036. | 86,4 (25,2) / 245,6 (167,7) |
| 18 Aizvējš 2011. gada izpētes iecirknis | ~ 590 m | 7,822 | 110,3 (31,5) / 245,7 (204,8) |
| 19 Sakārņi Centrālais iecirknisSIA “Jurmiks” | ~ 570 m | 10,33 | 14.09.2009-02.05.2019. | 20.11.2009.-13.09.2019. | 132,3 / 41,3 |
| 20 Kļavas 1 krājumu laukums | ~ 770 m | 4,993 | - | - | 122,38 / 181,2 |
| 21 GrantskalniSIA “CEĻI UN TILTI” | ~ 1,7 km | 1,987 | 08.04.2011.-31.12.2016 | 16.06.2011.-31.12.2016. | 65,8 / 0,3 |
| 22 Grantskalni 2SIA “CEĻI UN TILTI” | ~ 1,5 km | 4,876 | 30.04.2014.-31.12.2020. | 19.06.2014.-31.12.2020. | 502 (259) / - |
| 23 Grantskalni 3SIA “BRKS” | ~ 1,6 km | 0,937 | 02.09.2015.-31.12.2020. | 18.02.2016.-31.12.2020. | 76,08 / - |

Vērtējot un summējot atradņu platības reģionā, kurām šobrīd ir derīga ieguves atļauja/licence un kuras atrodas tuvāk nekā 1 km ar paredzēto atradnes platību, secināms, ka kopējā atradņu platība sastāda 31,372 ha. Tomēr jāņem vērā arī veiktā derīgo izrakteņu ieguve atradnes “Lipušķi” iecirknī “Rosa 1”, “Kurmīši” un atradnes “Sakārņi” Centrālajā iecirknī, kurām šobrīd ir beidzies atļauju/licenču derīguma termiņš, bet krājumi nav izsmelti. Tādējādi kopējā atradņu platība ir 51,766 ha. Saskaņā ar Vides pārraudzības valsts biroja informāciju[[7]](#footnote-7) nevienai atradnei nav veikts ietekmes uz vidi novērtējums. Tādējādi vērtējot pēc kopējās platības apkārtnē veiktā derīgo izrakteņu ieguve pārsniedz likuma “Par ietekmes uz vidi novērtējumu” 1. pielikuma 25. punktā noteikto robežvērtību 25 ha.

Darbu veikšana šajās atradnēs veidos kumulatīvu ietekmi, kas ir saistāma ar ieguvi zem gruntsūdens līmeņa, veidojot ūdenstilpes atradņu teritorijā, un iespējams ietekmējot gruntsūdens līmeni apkārtnē, ieguves laikā radīto gaisa piesārņojumu, kas galvenokārt saistīts ar putekļu rašanos, ar troksni no iegūtā materiāla apstrādes (galvenokārt, drupinātājos), kā arī satiksmes pieaugumu uz tuvējiem autoceļiem, tā kā materiāla aizvešanai tiek izmantoti vieni un tie paši autoceļi.

Saskaņā ar Dabas aizsardzības pārvaldes dabas datu pārvaldības sistēmu “OZOLS”[[8]](#footnote-8) darbības vieta neatrodas īpaši aizsargājamajā dabas teritorijā, kā arī tajā nav reģistrēti īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi, bet zemes vienībai blakus esošā pašvaldības autoceļa 4605 “Gaiduļi-Mahoņina-Rečiņi” pretējā pusē atrodas Rāznas Nacionālais parks, kas ir izveidots, lai saglabātu dabas vērtības, kā arī raksturīgo Latgales kultūrainavisko vidi plašā Latgales teritorijā[[9]](#footnote-9). Aptuveni 300 m attālumā no zemes vienības uz ziemeļaustrumiem, dienvidiem atrodas vairāki Eiropas Savienības nozīmes īpaši aizsargājamie biotopi: *91D0\* Purvaini meži, 7110\* Aktīvi augstie purvi, 9080\* Staignāju meži*, kurus būtiskākie apdraudošie faktori ir gan to tīša iznīcināšana un fragmentācija, gan netieša ietekme, kas ir saistīta ar mitruma režīma izmaiņām apkārtējā teritorijā un piesārņojumu[[10]](#footnote-10). Aptuveni 300 m uz ziemeļiem atrodas tuvākā sugu dzīvotne sila cīrulim (*Lullula arborea*), aptuveni 270 m uz dienvidaustrumiem atrodas tuvākā sugu dzīvotne rubenim (*Lyrurus tetrix*), tādējādi pastāv varbūtība, ka derīgo izrakteņu ieguve var negatīvi ietekmēt arī īpaši aizsargājamās dabas vērtības.

Izvērtējot iepriekš minēto Valsts vides dienests secina, ka paredzētā darbība atbilst likuma “Par ietekmes uz vidi novērtējumu” 3.2 panta pirmās daļas 1), 4) punktam un 2. pielikuma 2. punkta 1) apakšpunktam: *derīgo izrakteņu ieguve 5 hektāru vai lielākā platībā vai kūdras ieguve 25 hektāru vai lielākā platībā*, līdz ar to tai ir jāveic ietekmes uz vidi sākotnējais izvērtējums.

1. **Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

**Paredzētās darbības ietekmes uz vidi sākotnējais izvērtējums veikts, pamatojoties uz likuma “Par ietekmes uz vidi novērtējumu” 3.2 panta pirmās daļas 1),** 4) punktu un 2. pielikuma 2. punkta 1) apakšpunktu, **Ministru kabineta 2015. gada 13. janvāra noteikumu Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).**

Likuma “Par ietekmes uz vidi novērtējumu” 8. panta pirmā daļa nosaka, ka piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ierosinātājs nav iesniedzis paredzētās darbības divus iespējamos variantus, tādējādi Valsts vides dienests kā otro alternatīvo risinājumu pieņem variantu, ka paredzētā būvniecība netiks īstenota.

Sākotnējā ietekmes uz vidi novērtējuma ietvaros tika identificētas potenciāli būtiski negatīvas ietekmes, kas ir saistītas ar likuma “Par ietekmes uz vidi novērtējumu” 11. panta pirmās daļas 2) punktu: *paredzētās darbības un citu darbību savstarpējā un kopējā ietekme* un 3) punktu: *dabas resursu, jo īpaši zemes dzīļu, augsnes, ūdens un bioloģiskās daudzveidības izmantošanu*, ņemot vērā trešās daļas 1) punktu: *ietekmes apjomu un telpisko izplatību (iespējamai ietekmei pakļautās teritorijas lielumu un pakļauto iedzīvotāju skaitu),* un 6) punktu: *savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju*.

Derīgo izrakteņu ieguve pēc būtības būs saistīta ar ilgstošu neatjaunojamo zemes dzīļu resursu ieguvi. Lai arī ietekme būs lokālā mēroga un smilts-grants, smilts krājumi Latvijā ir plaši izplatīti, turklāt iegūtais materiāls var tikt lietderīgi izmantots, piemēram, autoceļu būvniecībai un uzturēšanai, būvniecībā kā betona sastāvdaļa vai pamatu izbūvē un citiem mērķiem, tomēr paredzētās darbības vietā un reģionā kopumā derīgo izrakteņu krājumi neatgriezeniski tiks izsmelti. Apkārtējā teritorijā jau šobrīd ir izveidojusies degradēta ainava, jo derīgo izrakteņu ieguve tiek veikta haotiski, izveidojot rakumus (arī uzbērumus krautņu veidā) dažādos nekustamajos īpašumos. Pēc būtības atradnes “Gaiduļi” izstrāde būs vienlīdzīga apkārtējās teritorijas izmantošanas veidam, tomēr mazās atradņu platības rada sašķeltu ainavu un paredzētās izstrādes uzsākšana šo teritoriju paplašinās. Negatīva ietekme uz ainavas estētisko vērtību ir sagaidāma ilgstoši. Ietekme ir vērtējama kā būtiska, tā kā atradnei pretējā autoceļa 4605 “Gaiduļi-Mahoņina-Rečiņi” pusē atrodas Rāznas Nacionālais parks, tā dabas parka zona, kas ir izveidota, lai nodrošinātu atpūtai un tūrismam piemērotas vides saglabāšanu, dabu saudzējošu saimniekošanas metožu pielietojumu, kā arī lai saglabātu dabas ainavu un kultūrainavu un samazinātu antropogēno ietekmi uz dabas lieguma zonu[[11]](#footnote-11). Kā norādīts Dabas aizsardzības pārvaldes Latgales reģionālās administrācijas vēstulē Nr. 3.27/3940/2022-N, izvērtējot derīgo izrakteņu ieguves ietekmi uz teritorijas ainavas izmaiņām un pamatojoties uz Rāznas Nacionālā parka dabas aizsardzības plānu 2009.-2019. gadam un 2009. gadā izstrādāto ainavu ekoloģisko plānu Rāznas Nacionālajam parkam, secināms, ka paredzētās darbības vieta atrodas mozaīkveida ainavā ar mežu dominanci sīkpaugurainēs. Veicot derīgo izrakteņu ieguvi, tiks radītas ainavas izmaiņas Rāznas Nacionālā parka pierobežā un tas ietekmēs arī aizsargājamās teritorijas ainavu, turklāt jāņem vērā, ka, uzsākot derīgo izrakteņu ieguvi atradnē “Gaiduļi”, teritorija visā tās platībā gandrīz 10 ha tiks atmežota. Izcirstā meža platība valsts mērogā nebūs būtiski liela, tomēr lokālā mērogā ir ievērojama, tādējādi paverot skatu uz citām derīgo izrakteņu ieguves vietām apkārtnē.

Būtiska ietekme ir saistīta ar derīgo izrakteņu ieguvi apkārtnē kopumā, tā kā paredzētās darbības vietas tuvumā tiek veikta derīgo izrakteņu ieguve vairākās atradnēs, un summējot ieguves platības jau šobrīd tiek pārsniegta likuma “Par ietekmes uz vidi novērtējumu” 1. pielikuma 25. punktā noteiktā robežvērtību 25 ha, kam piemērojama ietekmes uz vidi novērtējuma procedūra. Lai arī veiktā derīgo izrakteņu ieguve tieši blakus esošajās zemes vienībās kopā ar paredzēto ieguvi atradnē “Gaiduļi” sastāda 18,88 ha (atradnes “Lipušķi” iecirkņi “Strauti” un 1987. gada iecirknis), tomēr summāras ietekmes veidos arī ieguves veikšana tālākajās atradnēs, jo atradnes ir koncentrētas vienā reģionā, pēc būtības ap atradni “Gaiduļi”, līdz ar to visas ietekmes visbūtiskāk koncentrēsies arī atradnes apkārtnē un derīgo izrakteņu izvešanai tiek izmantots viens autoceļš. Kopējā atradņu platība reģionā līdz 1 km attālumā, kurās šobrīd tiek veikta derīgo izrakteņu ieguve ir 31,372 ha (atradnes “Lipušķi” iecirkņi “Strauti” un 1987. gada iecirknis, atradnes “Aizvējš” abi iecirkņi). Tāpat ir jāņem vērā arī veikto derīgo izrakteņu ieguvi atradnes “Lipušķi” iecirknī “Rosa 1”, “Kurmīši” un atradnes “Sakārņi” Centrālajā iecirknī, kā arī fakts, ka ieguves turpināšanai atradnes “Lipušķi” iecirknī “Rosa 1” un atradnes “Sakārņi” Centrālā iecirkņa 1. laukumā, kur šobrīd ir beidzies atļaujas/licences derīguma termiņš, ir saņemti jauni Valsts vides dienesta tehniskie noteikumi Nr. RE21TN0037 (iecirknis “Rosa 1”) un Nr. LA21TN0108 (Centrālā iecirkņa 1. laukums). Visticamāk summārās ietekmes neveidosies ar derīgo izrakteņu ieguvi atradnēs, kas atrodas vairāk nekā 1 km attālumā no paredzētās darbības vietas, jo atradnes savstarpēji atdala koki, krūmi un attālums. Ņemot vērā konstatēto summārā platība reģionā kopā sastādīs 57,804 ha (atradnes “Gaiduļi”, “Lipušķi” 1987. gada iecirknis un iecirkņi “Strauti”, “Kurmīši” un “Rosa 1”, “Aizvējš” abi iecirkņi, “Sakārņi” Centrālais iecirknis un Centrālā iecirkņa 1. laukums). Jāņem vērā arī fakts, ka blakus atrodas atradnes, kurās ieguves process ir beidzies, bet krājumi nav izsmelti, kā arī nav veikta šo teritoriju rekultivācija. Tāpēc pēc būtības nav veikti pasākumi ietekmes novēršanai un samazināšanai.

Vērtējot potenciālās ietekmes, ko varētu radīt derīgo izrakteņu ieguve kopumā reģionā, ņemot vērā piesardzības principu, ir saistītas ar derīgo izrakteņu ieguvi zem gruntsūdens līmeņa, tā kā visās tuvākajās atradnēs galvenokārt lielākā daļa (70-95 %) krājumu atrodas zem gruntsūdens līmeņa, līdz ar to lielākais ieguves procesa laiks būs saistīts ar ūdens uzkrāšanos atradņu teritorijās. Lai arī paredzētās darbības vietā nav paredzēta gruntsūdeņu pazemināšanu, tomēr arī tādas derīgo izrakteņu ieguves laikā ir novērojamas gruntsūdeņu svārstības, turklāt jāņem vērā, ka reģionā ir diezgan augsts gruntsūdens līmenis, līdz to jau pie minimāliem ieguves dziļumiem veidojas ūdenstilpes, un atradnē ir paredzēta arī ūdens sūknēšana skalošanas procesa nodrošināšanai. Lai arī ūdens cikls būs noslēgts, atgriežot skalošanas ūdeņus atpakaļ atradnē izveidotajā ūdenstilpē, tomēr īslaicīgi tas var ietekmēt mitrumu apkārtnē. Tāpat kopumā šādas darbības rezultātā būtiska ietekme var tikt radīta arī uz ūdens līmeņa svārstībām tuvāko viensētu akās un ūdensapgādes urbumos, tā kā darbības vietas tiešā tuvumā atrodas vairākas viensētas. Arī apdzīvotās vietas Putrīši un Gaiduļi atrodas tuvu atradnei, kuru teritorijās vienkopus ir ierīkoti vairāki urbumi un akas. Konkrētajā gadījumā fakts, ka tuvākajā apkārtnē aktīvi notiek derīgo izrakteņu ieguve un dzeramā ūdens ieguve blakus teritorijās, liek kritiski vērtēt gruntsūdens līmeņa izmaiņas un rada nepieciešamību pēc papildus izvērtējuma un risinājuma nelabvēlīgas ietekmes apzināšanai un samazināšanai. Tāpat gruntsūdens līmeņa svārstības ir viens no būtiskākajiem faktoriem, kas var apdraudēt tuvumā esošos Eiropas Savienības nozīmes īpaši aizsargājamos biotopus *91D0\* Purvaini meži, 7110\* Aktīvi augstie purvi, 9080\* Staignāju meži*. Lai arī biotopi ir konstatēti 2019. gadā, kad jau aktīvi tika veikta derīgo izrakteņu ieguve apkārtnē, tomēr kopš to atklāšanas ir izveidotas vairākas jaunas ieguves vietas, materiālu ieguves process tiek veikts vai tūlīt tiks uzsākts zem gruntsūdens līmeņa, tādējādi būtu jāizvērtē sagaidāmā ietekme, tā kā tieši atradne “Gaiduļi” ir izvietota vistuvāk šiem biotopiem un rada vislielākos draudus biotopu pastāvēšanai. Nevar izslēgt arī iespējamo negatīvo ietekmi uz tuvumā konstatētajām sugu dzīvotnēm īpaši aizsargājamiem putniem.

Tāpat tuvējo māju iedzīvotāji var izjust diskomfortu, ko var radīt putekļi un pastiprināts troksnis reģionā, gan no intensīvas transporta kustības, gan no veiktās ieguves un materiālu apstrādes blakus esošajās atradnēs, tā kā tehnikai un transportam (it sevišķi braucot atpakaļgaitā) ir raksturīgs troksnis un vibrācijas pēc būtības. Saskaņā ar Teritorijas plānojuma karti “Rēzeknes novada Čornajas pagasta teritorijas funkcionālā zonējuma karte” darbības vietai apkārtējo teritoriju dienvidu, austrumu virzienā veido galvenokārt mežu teritorijas, bet transportēšanas ceļu virzienā uz rietumiem un ziemeļiem, dzīvojamo māju apkārtnē, virzienā uz viensētām, apkārtni veido lauksaimniecības zeme, izcirtumi jeb atklātas teritorijas nevis meži, kas varētu kalpot par aizsargbarjeru un absorbēt gan emisijas gaisā, gan slāpēt troksni. Tāpat arī virskārtas un augsnes valnis pa atradnes perimetru var nebūt pietiekošs risinājums, lai novērstu trokšņa izplatību uz tuvējām mājām. Būtiski ir arī fakts, ka iegūtā materiāla transportēšanai no tuvējām atradnēm tiks izmantots viens vietējās nozīmes autoceļš V581 “Ritiņi-Ismeri”, kurš ziemeļu virzienā savienojas ar valsts galveno autoceļu A13 “Krievijas robeža (Grebņeva)-Rēzekne-Daugavpils-Lietuvas robeža (Medumi)”, kas ir arī Eiropas nozīmes ceļš E262. Lai arī emisijas gaisā no transporta būs minimālas, lokālas un pārejošas, un ieguves procesā ir paredzēti pasākumi to novēršanai, piemēram, teritorijas un pievedceļu laistīšana, derīgo materiālu transportēšana slēgtās kravas automašīnās, tomēr nelabvēlīgos laikapstākļos kā ilgstošā sausuma periods, bezvējš un citos, visticamāk piesārņojums koncentrēsies reģionā, turklāt jau šobrīd ceļš tiek aktīvi izmantots materiālu piegādei no tuvējām atradnēm un jau šobrīd ir liels troksnis un putekļi, sevišķi vasaras periodā, tāpēc nevar izslēgt, ka radītās emisijas un troksnis ir tuvu normatīvajos aktos noteiktajiem robežlielumiem. Arī autoceļam tuvējo apkārtni nevar uzskatīt par mazapdzīvotu, jo nelielā attālumā no tā atrodas vairākas viensētas, atpūtas vietas pie Gaiduļu ezera, kuru iedzīvotāji intensīvi izmanto ceļu, lai pārvietotos. Daudzas mājas atrodas Latvijā valdošo vēju virzienā[[12]](#footnote-12), līdz ar to viennozīmīgi šo māju iedzīvotāji, piemēram, viensētās “Kugreņi”, “Kalniņi”, “Jāņi” un citās, izjūt diskomfortu. Vidējais transportlīdzekļu skaits diennaktī, kurš pārvietojas pa šo ceļu ir 794 transporta vienības gadā (dati par 2019. gadu)[[13]](#footnote-13). Lai arī sastrēgumi paredzētās darbības vietas apkārtnē nav novērojami un var prognozēt, ka arī nebūs novērojami, tomēr jāņem vērā, ka pa šo autoceļu tiek nogādāti arī sadzīves atkritumi no Rēzeknei tuvējā reģiona uz atkritumu poligonu “Križevniki”, līdz ar to pa šo autoceļu jau šobrīd notiek intensīva kravas transporta kustība. Saskaņā ar informāciju Centrālās statistikas pārvaldes datubāzē[[14]](#footnote-14) 2022. gadā iedzīvotāju skaits Čornajas pagastā ir 1002. Salīdzinoši kopējais iedzīvotāju skaits Rēzeknes novadā ir 28 361 un Rēzeknē 26 959, kas atrodas vien 5 km attālumā no paredzētās darbības vietā. Lai arī derīgo izrakteņu ieguve nebūs saistīta arī ar lielu darbinieku skaitu un papildus darbinieku pieplūdi reģionā, kā arī atradnes izstrāde neizraisīs demogrāfiskās vai tradicionālās dzīves stila izmaiņas, derīgo izrakteņu ieguves laikā radītajām ietekmēm būs negatīvas sekas uz apkārtējo iedzīvotāju dzīves kvalitāti, tāpēc ir svarīgi papildus izpētīt iespējamos variantus ietekmes mazināšanai. Tāpat jāņem vērā, ka paredzētā ieguves vieta robežojas ar pašvaldības autoceļu 4605 “Gaiduļi-Mahoņina-Rečiņi”, darbi paredzēti autoceļa aizsargjoslā, līdz ar to var tikt ietekmēta satiksmes kustība uz šī ceļa, kas ir būtiski, jo šis ir piebraucamais ceļš arī līdz apdzīvotai vietai Putrīši un šī virziena viensētām.

Sākotnējā izvērtējuma gaitā tika konstatētas arī citas ietekmes, kas visticamāk nebūs būtiski negatīvas. Paredzētā darbība kopumā zemes vienībā ir atļauta, jo atbilst Teritorijas plānojumam. Saskaņā ar Teritorijas izmantošanas un apbūves noteikumu 400. punktu derīgo izrakteņu ieguve ir noteikta kā meža zemes papildizmantošanas veids.

Derīgo izrakteņu ieguves darbos tiks izmantota tehnika, no kuras ir iespējama degvielas un smēreļļu noplūde avāriju situācijā, turklāt atradnes teritorijā ir paredzēta šo tehnikas vienību uzpilde ar degvielu. Tā kā degviela tiks pastāvīgi uzglabātas darbības vietā un tehnikas uzpilde paredzēta uz šim nolūkam paredzētajiem paklājiem, tomēr pastāv risks, ka noplūstot degvielai un smēreļļām tiks piesārņota ieguves procesā atradnē izveidotā ūdenstilpe. Ņemot vērā, ka kopumā avāriju risks ir mazs, laicīgi veicot transporta un tehnikas apskati un apkopi, kā arī faktu, ka darbības vietā ir iespējams nodrošināt absorbējošo materiālu pastāvīgu klātbūtni, ietekme visticamāk nebūs būtiski negatīva. Noplūžu gadījumos var veikt arī attiecīgos teritorijas sanācijas pasākumus, izrokot un aizvedot piesārņoto grunti. Saskaņā ar Teritorijas plānojuma karti “Grobiņas novada teritorijas funkcionālais zonējums” darbības vieta atrodas ārpus virszemes ūdensobjektu aizsargjoslas un ārpus ķīmiskās aizsargjoslas ap pazemes ūdens ņemšanas vietām. Geikinu strauts atrodas vairāk nekā 500 m attālumā no paredzētās ieguves vietas. Citu dabas resursu izmantošana ieguves darbu laikā nav paredzēta. Derīgo izrakteņu ieguves darbi nebūs tieši saistīti arī ar atkritumu rašanos. Nelielos daudzumos radītie sadzīves atkritumi, koksnes atkritumi vai bīstamie atkritumi, kuru rašanās ir mazticama, tiks savākti un nodoti atkritumu apsaimniekotājam, kam ir saņemta attiecīgā atkritumu apsaimniekošanas atļauja. Arī pirms ieguves darbu uzsākšanas ieguves vietas sagatavošanas darbos nostumtā virskārta un augsne tiks novietota krautnēs un izmantota rekultivācijas darbos, bet nocirstie koki un krūmi var tikt lietderīgi izmantoti gan apkures nodrošināšanai, gan būvniecības procesos, gan citur.

Paredzētās darbības vietā ekstremālu meteoroloģisko apstākļu dēļ, vētras gadījumā, plūdu, miglas, ugunsgrēku un citu dabas katastrofu rezultātā var tikt negatīvi ietekmēta gan vide, gan iedzīvotāji, tomēr tas ir iespējams jebkurā teritorijā valstī.

Saskaņā ar Piesārņoto un potenciāli piesārņoto vietu datu bāzi[[15]](#footnote-15) un Piesārņojošo darbību vietu karti[[16]](#footnote-16) darbības vieta atrodas vairāk nekā 3 km attālumā no vietām, kur tiek veikta vidi piesārņojoša darbība vai teritorijas, kurās konstatēts vides piesārņojums. Savstarpējā ietekme nav sagaidāma.

Tāpat derīgo izrakteņu ieguves rezultātā netiks būtiski negatīvi ietekmētas vēsturiski un kultūras ziņā nozīmīgas teritorijas, tā kā šādu teritoriju nav tiešā tuvumā.

Beidzot ieguves darbu atradnē un veicot teritorijas sakārtošanu un rekultivāciju par ūdenstilpi, beigsies radītās ietekmes, bet tā kā ieguves process aizņem ilgu laika periodu, ieguves laikā radītās ietekmes ir ilgstošas.

**Secinājumi:**

1. Derīgo izrakteņu ieguve ir paredzēta teritorijā, kurā notiek intensīvi ieguves darbi jau vairākās atradnēs, tādējādi kopējā derīgo izrakteņu ieguve reģionā sastāda 50,268 ha. Pastāvošās ietekmes šajā teritorijā summējas, radot kumulatīvu ietekmi. Lai arī sagaidāmās ietekmes veidus un to raksturu ir iespējams identificēt, tomēr uz sākotnējā ietekmes uz vidi izvērtējuma veikšanas brīdi nav iespējams pārliecināties par to ietekmes nebūtiskumu, pieļaujamību un efektīvākajiem risinājumiem ietekmju novēršanai vai maksimālais samazināšanai.
2. Ņemot vērā, ka derīgo izrakteņu ieguve paredzētās darbības vietā, gan apkārtējās atradnēs tiek vai tiks veikta zem gruntsūdens līmeņa, veidojot ūdenstilpes, turklāt galvenokārt materiāls atrodas tieši zem gruntsūdens līmeņa un ir paredzēta ūdens sūknēšana no atradnē izveidotās ūdenstilpes iegūtā materiāla skalošanai, iespējams tiks ietekmēts apkārtnes kopējais hidroloģiskais režīms, kā rezultātā var tikt ietekmēts arī ūdens līmenis tuvējo viensētu akās un ūdensapgādes urbumos, ņemot vērā, ka apkārtējā teritorija ir bieži apdzīvota gan daudzajās viensētās, gan abos blakus esošajos ciemos.
3. Negatīvas ietekmes ir saistāmas arī ar ietekmi uz tuvējo viensētu un apdzīvoto viensētu iedzīvotājiem, tā kā tuvākās mājas atrodas vien 300 m attālumā no paredzētās ieguves vietas, kā arī autoceļu tiešā tuvumā, pa kuriem paredzēta iegūtā materiāla transportēšana. Gan putekļu emisijas ieguves darbu laikā un materiāla transportēšanā, gan pastiprināts troksnis reģionā, kas summēsies starp blakus esošajām atradnēm, visticamāk radīs diskomfortu iedzīvotājiem. Secināms, ka piedāvātie risinājumi kā prettrokšņa valnis ap atradnes perimetru, ceļu laistīšana, nebūs pietiekami, jo gan smagajai karjeru izstrādes tehnikai, gan apstrādes iekārtām blakus atradnēs trokšņa emisijas avoti atrodas daudz augstāk nekā izveidoto segkārtas/augsnes vaļņu augstumi, bet emisijas gaisā tiek pārnestas plašā teritorijā.
4. Derīgo izrakteņu transportēšanai tiks izmantots vietējais autoceļš V581 “Ritiņi-Ismeri”, kas savieno atradnes reģionā. Rezultātā pieaugs gan satiksmes intensitāte, gan ceļa noslodze, bojājot tā segumu un konstrukciju. Negatīva ietekme būs saistīta arī ar putekļu emisijām. Tāpat viennozīmīgi secināms, ka pasliktināsies ceļu satiksmes drošība, palielinoties kravas transporta kustībai pa autoceļu.
5. Paredzētās darbības rezultātā tiks negatīvi ietekmēta apkārtējā ainava, tā kā ieguves rezultātā tiks izcirsts mežs gandrīz 10 ha platībā, bet blakus ieguves vietai atrodas Rāznas Nacionālā parka dabas parka zona, kas ir izveidota reģiona ainavas saglabāšanai. Veicot ieguvi var tikt ietekmētas arī īpaši aizsargājamās dabas vērtības, tā kā blakus zemes vienībās atrodas Eiropas Savienības nozīmes īpaši aizsargājamie biotopi: *91D0\* Purvaini meži, 7110\* Aktīvi augstie purvi, 9080\* Staignāju meži*, vien 270-300 m attālumā atrodas sugu dzīvotnes sila cīrulim un mednim. Gan ietekmējot hidroloģisko režīmu apkārtnē, gan radot pastiprinātu piesārņojumu un troksni var tikt iznīcināti gan biotopi, gan traucēta putna ligzdošana un vairošanās. Šobrīd nevar konstatēt, ka paredzētās darbības rezultātā ietekme nebūs sagaidāma.
6. Ietekmes uz vidi novērtējuma nepieciešamība izriet arī no piesardzības un samērīguma apsvērumiem, jo pirms lemt par tādas darbības veikšanas, kā rezultātā tiek palielināta ieguves platība, kas var radīt ietekmi kopējā teritorijā, ir būtiski izvērtēt gan esošo vides stāvokli, gan pasākumu kopumu, kas paredzēts ietekmes novēršanai un vai tie ir efektīvi. Šobrīd, neesot detalizētai informācijai par vides stāvokli paredzētās darbības vietai piegulošajā teritorijā, nevar viennozīmīgi pateikt, ka derīgo izrakteņu ieguve papildus teritorijā neradīs papildus slodzi reģionam, balstoties tikai uz pieņēmumiem.
7. Papildus norādāms, ka reģionā jau šobrīd tiek veikta derīgo izrakteņu ieguve platībā, kas pārsniedz likuma “Par ietekmes uz vidi novērtējumu” 1. pielikuma 25. punktā noteikto robežvērtību 25 ha, kam piemērojama ietekmes uz vidi novērtējuma procedūra, līdz ar to jebkuras jaunas darbības uzsākšana ir iespējama tikai novērtējot to ietekmes kopā ar jau esošajām darbībām ietekmes uz vidi novērtējuma procedūrā.
8. Ņemot vērā iepriekš minēto, Valsts vides dienests secina, ka pieteiktajai darbībai ir jāveic ietekmes uz vidi novērtējums, kura laikā būtu iespējams detalizēti izvērtēt paredzēto darbību, veikt detalizētas izpētes, kā arī apzināt nepieciešamos risinājumus negatīvo ietekmju novēršanai vai vismaz samazināšanai līdz pieņemamam līmenim.
9. Ņemot vērā iepriekš konstatēto, Valsts vides dienests secina, ka paredzētās darbības izvērtēšanai ir jāveic ietekmes uz vidi novērtējums atbilstoši likuma “Par ietekmes uz vidi novērtējumu” 4. panta pirmās daļas 2) un 4) punktam.

##### Izvērtētā dokumentācija:

* 2022. gada 17. jūnija iesniegums ietekmes uz vidi sākotnējam izvērtējumam ar pielikumiem uz 39 lapām;
* 2022. gada 21. jūlijā iesniegtā papildinformācija;
* Rēzeknes novada teritorijas plānojums (3.2 redakcija): <https://geolatvija.lv/geo/tapis#document_19631> (dati skatīti 15.11.2022.);
* Valsts zemes dienesta kadastra informācijas sistēmas dati: <https://www.kadastrs.lv/#result> (dati skatīti 15.11.2022.);
* Dabas aizsardzības pārvaldes dabas datu pārvaldības sistēmas “Ozols” informācija: <https://ozols.gov.lv/ozols/> (dati skatīti 15.11.2022.);
* Latvijas ģeotelpiskās informācijas aģentūras Karšu pārlūks: <https://kartes.lgia.gov.lv/karte/> (dati skatīti 15.11.2022.).
1. **Sabiedrības informēšana:**

Valsts vides dienests par pieteikto darbību ir informējis Rēzeknes novada pašvaldību un biedrību “Vides aizsardzības klubs”, 2022. gada 12. jūlijā nosūtot vēstuli Nr. 11.4/AP/3536/2022 ar informatīvo paziņojumu. Minētais paziņojums tika publicēts arī Valsts vides dienesta tīmekļa vietnē. Sabiedrības atsauksmes vai priekšlikumi par pieteikto darbību nav saņemti.

1. **Administratīvā procesa dalībnieku viedokļi:**

Iesniedzēja viedoklis iekļauts iesniegumā ietekmes uz vidi sākotnējam izvērtējumam. Iesniegumam pievienota Rēzeknes novada pašvaldības vēstule Nr. RNP/2022/4.17/1022, kurā norādīts, ka paredzētā derīgo izrakteņu ieguve atbilst Rēzeknes novada teritorijas plānojumam un pašvaldība saskaņo plānoto rekultivācijas veidu – ūdenstilpe un apmežošana.

Dabas aizsardzības pārvaldes Latgales reģionālā administrācija sniedz viedokli vēstulē Nr. 3.27/3940/2022-N, kurā norāda, ka normatīvie akti nenosaka aizliegumu derīgo izrakteņu ieguvei Rāznas Nacionālā parka robežteritorijā – Rēzeknes novada Čornajas pagasta īpašumā “Lāsītes” (kadastra Nr. 78460010015), bet, lai paredzētā darbība tiktu vispusīgi izvērtēta (ietekme uz ainavas izmaiņām, gruntsūdeņu līmeni, hidroloģiskajiem apstākļiem teritorijā), ir nepieciešams veikt sākotnējo ietekmes uz vidi novērtējumu. Izvērtējot derīgo izrakteņu ieguves ietekmi uz teritorijas ainavas izmaiņām un pamatojoties uz Rāznas Nacionālā parka dabas aizsardzības plānu 2009.-2019. gadam (apstiprināts Vides ministrijā 20.05.2009. ar rīkojumu Nr. 172, pagarināts saskaņā ar Dabas aizsardzības pārvaldes 15.04.2020. lēmumu Nr. 1.1/71/2020 līdz 2024. gada 31. decembrim) un 2009. gadā izstrādāto ainavu ekoloģisko plānu Rāznas Nacionālajam parkam, secināms, ka īpašuma “Lāsītes” (kadastra Nr. 7846 001 0015) teritorija atrodas mozaīkveida ainavā ar mežu dominanci sīkpaugurainēs. Veicot derīgo izrakteņu ieguvi, tiks radītas ainavas izmaiņas Rāznas Nacionālā parka pierobežā un tas ietekmēs arī aizsargājamās teritorijas ainavu. Vienlaikus vēstulē tiek norādīts, ka teritorijas īpašniekam ir nepieciešams veikt īpašumā esošās invazīvās sugas – kanādas zeltslotiņa (*Solidago canadensis)* ierobežošanas pasākumus.

Valsts meža dienesta Austrumlatgales virsmežniecība ir sniegusi viedokli vēstulē Nr. VM1.7-1/372, kurā norādīts, ka īpašumā nav aizsargājamu teritoriju, kuru dēļ nebūtu iespējama pieteiktā darbība. Plānojot būvniecību mežā, saskaņā ar Meža likuma 41. pantu, ir nepieciešams veikt platības atmežošanu, pirms tam kompensējot valstij ar atmežošanas izraisīto negatīvo seku novērtēšanu saistītos izdevumus un saņemot kompetentās institūcijas izdotu administratīvo aktu. Pirms uzsākt koku ciršanu mežā ir nepieciešams saņemt apliecinājumu atmežošanas cirtei Valsts meža dienestā. Būvniecības darbu veikšanas procesā nedrīkst pieļaut paliekošo koku bojāšanu. Lai veicinātu mežu noturību un pielāgošanos klimata pārmaiņām, jānodrošina bioloģiskās daudzveidības saglabāšanos, darbus jāveic saskaņā ar Ministru kabineta 2012 .gada 18. decembra noteikumiem Nr. 936 “Dabas aizsardzības noteikumi meža apsaimniekošanā”, kur noteiktas vispārējās dabas aizsardzības prasības.

Citu procesa dalībnieku viedokļi nav saņemti.

1. **Piemērotās tiesību normas un lēmuma pieņemšanas pamatojums:**
* Administratīvā procesa likuma 5., 6., 7., 8., 9., 10., 13. un 14. pants, 55. panta 1. punkts, 65. panta trešā daļa un 66. panta pirmā daļa;
* Likuma “Par ietekmes uz vidi novērtējumu” 3.2 panta pirmās daļas 1), 4) punkts, 4., 8., 11., 12., 13. pants, 1. pielikuma 25. punkts, 2. pielikuma 2. punkta 1) apakšpunkts;
* likums “Par zemes dzīlēm”;
* Ministru kabineta 2015. gada 13. janvāra noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 13.1punkts.

**Lēmums:**

Piemērot ietekmes uz vidi novērtējuma procedūru AS “Latvijas valsts meži” ierosinātajai darbībai – derīgo izrakteņu ieguvei smilts-grants un smilts atradnē “Gaiduļi” nekustamajā īpašumā “Lāsītes” ar kadastra numuru 7846 001 0245, zemes vienībā ar kadastra apzīmējumu 7846 001 0015, Čornajas pagastās, Rēzeknes novadā.

*Šo lēmumu var apstrīdēt Vides pārraudzības valsts birojā (Rūpniecības ielā 23, Rīgā) viena mēneša laikā no tā spēkā stāšanās dienas.  Iesniegumu par lēmuma apstrīdēšanu iesniegt Valsts vides dienestā, Rūpniecības ielā 23, Rīgā, LV-1045, e-pasts:* *ap@vvd.gov.lv**.*

Atļauju pārvaldes direktore D. Kalēja

 (paraksts un tā atšifrējums)

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Inese Kotova, 68206876

*inese.kotova@vvd.gov.lv*

1. <https://viss.gov.lv/lv/E-pakalpojumi/VZD/CadastreInfo> (dati skatīti 14.11.2022.) [↑](#footnote-ref-1)
2. <https://geolatvija.lv/geo/tapis#document_19631> (dati skatīti 15.11.2022.) [↑](#footnote-ref-2)
3. <https://www.melioracija.lv/?loc=705224;258359;13> (dati skatīti 15.11.2022.) [↑](#footnote-ref-3)
4. Saskaņā ar VSIA “Latvijas Vides, ģeoloģijas un meteoroloģijas centrs” datiem Latvijā valdošie ir rietumu, dienvidu puses vēji: https://videscentrs.lvgmc.lv/lapas/latvijas-klimats (dati skatīti 15.11.2022.) [↑](#footnote-ref-4)
5. Karte no Latvijas Ģeotelpiskās informācijas aģentūras Karšu pārlūka (dati skatīti 15.11.2022.): <https://kartes.lgia.gov.lv/karte/?x=258615.94&y=704927.05&zoom=8&basemap=topokarte> [↑](#footnote-ref-5)
6. <https://videscentrs.lvgmc.lv/iebuvets/zemes-dzilu-informacijas-sistema> (dati skatīti 15.11.2022.) [↑](#footnote-ref-6)
7. <https://www.vpvb.gov.lv/lv/ietekmes-uz-vidi-novertejumu-projekti> (dati skatīti 14.11.2022.) [↑](#footnote-ref-7)
8. <https://ozols.gov.lv/ozols/> (dati skatīti 15.11.2022.) [↑](#footnote-ref-8)
9. Saskaņā ar Rāznas Nacionālā parka likuma 1. pantu. [↑](#footnote-ref-9)
10. “Eiropas Savienības aizsargājamie biotopi Latvijā” noteikšanas rokasgrāmata, Latvijas Dabas fonds, Rīga 2010, 183.-191., 229.-239., 252.-255., 263.-266. lpp. [↑](#footnote-ref-10)
11. Saskaņā ar Rāznas Nacionālā parka likuma 7. pantu. [↑](#footnote-ref-11)
12. Saskaņā ar VSIA “Latvijas Vides, ģeoloģijas un meteoroloģijas centrs” datiem Latvijā valdošie ir rietumu, dienvidu puses vēji: <https://videscentrs.lvgmc.lv/lapas/latvijas-klimats> (dati skatīti 15.11.2022.) [↑](#footnote-ref-12)
13. VSIA “Latvijas Valsts ceļi” informācija: <https://lvceli.lv/celu-tikls/statistikas-dati/satiksmes-intensitate/> (dati skatīti 14.11.2022.) [↑](#footnote-ref-13)
14. <https://data.stat.gov.lv/pxweb/lv/OSP_PUB/START__POP__IR__IRD/RIG010/table/tableViewLayout1/> (dati skatīti 14.11.2022.) [↑](#footnote-ref-14)
15. VSIA “Latvijas Vides ģeoloģijas un meteoroloģijas centrs” Piesārņoto un potenciāli piesārņoto vietu karte: <http://parissrv.lvgmc.lv/#viewType=pppvMapListView&addrefreshtimer=true&donotrenderwithoutrole=true&donotusewrapper=true&incrementCounter=2> (dati skatīti 14.11.2022.) [↑](#footnote-ref-15)
16. Valsts vides dienesta Piesārņoto darbību vietu karte: <https://registri.vvd.gov.lv/piesarnojoso-darbibu-vietu-karte/> (dati skatīti 14.11.2022.) [↑](#footnote-ref-16)